Ríkisstjórnin hefur ákveðið að veita Útón , útflutningsskrifstofu íslenskrar tónlistar , 12 milljóna kr. fjárstyrk af ráðstöfunarfé sínu til að mæta kostnaði vegna þátttöku Íslands á Eurosonic-tónlistarhátíðinni í janúar næstkomandi . Gróska íslensks tónlistarlífs hefur verið mikil á undanförnum árum og hefur hún vakið verðskuldaða athygli erlendis . Um miðjan janúar nk. verður Eurosonic-tónlistarhátíðin haldin í Hollandi , sem er stærsta slík hátíð sem haldin er í Evrópu , og verður Ísland í öndvegi á hátíðinni . Í samræmi við það taka óvenju margar íslenskar hljómsveitir og listamenn , alls 19 talsins , þátt í hátíðinni að þessu sinni fyrir milligöngu Útón , útflutningsskrifstofu íslenskrar tónlistar . Sérstök umfjöllun verður um íslenska tónlist á hátíðinni m.a. með sérstökum viðburðum og pallborðum . Umtalsverður kostnaður fylgir svo umfangsmikilli þátttöku af hálfu Íslands á tónlistarhátíðinni . Mikilvægt er að styðja við þennan stóra vaxtarsprota íslenskrar menningar og því ákvað ríkisstjórnin að veita sérstakan fjárstyrk til verkefnisins af ráðstöfunarfé sínu .